የኬንያው አትሌት ሞሰስ ሞሶፕ ትናንት በቺካጎ ማራቶን ሩጫ ሁለት የአገሩን ልጆች ዌስሊይ ኮሪርንና በርናርድ ኪፕዬጎን በማስከተል አሸናፊ ሆኗል። ሞሶፕ ሩጫውን በሁለት ሰዓት ከአምሥት ደቂቃ ከ 37 ሤኮንድ ጊዜ ሲፈጽም ይህም ለቺካጎ ማራቶን አዲስ ክብረ-ወሰን መሆኑ ነው። የኢትዮጵያው ተወዳዳሪ በካና ዳባ ደግሞ አራተኛ ሆኗል። በሴቶች ሩሢያዊቱ ሊሊያ ሾቡኮቫ ግሩም በሆነ 2 ሰዓት ከ 18 ደቂቃ ከ 20 ሤኮንድ ጊዜ ለተከታታይ ሶሥተኛ ጊዜ አሸናፊ ስትሆን ሩጫውን በሁለተኝነት የፈጸመችው እጅጋየሁ ዲባባ ናት። የሾቡኮቫ ጊዜ የብሪታኒያዋ ፓውላ ሬድክሊፍ ከዘጠኝ ዓመታት በፊት ካስመዘገበችው የዓለም ክብረ-ወሰን በአንዲት ደቂቃ ያህል ብቻ ዘግየት ያለ መሆኑ ነው።
